b'\n_START_ARTICLE_\nKlaip\xc4\x97dos Hermano Zudermano gimnazija\n_START_SECTION_\nIstorija\n_START_PARAGRAPH_\nKlaip\xc4\x97dos miesto valdybos nutarimu 1992\xc2\xa0m. rugs\xc4\x97jo 1 d. \xc4\xafsteigta Klaip\xc4\x97dos valstybin\xc4\x97 vokie\xc4\x8di\xc5\xb3 pradin\xc4\x97 mokykla. Mokykla \xc4\xafkurta 18-os vidurin\xc4\x97s mokyklos (dab. Klaip\xc4\x97dos Baltijos gimnazija) patalpose. Darb\xc4\x85 prad\xc4\x97jo 4 klas\xc4\x97s, kuriose i\xc5\xa1 viso buvo 89 mokiniai. Mokyklai vadovavo Angel\xc4\x97 Klitien\xc4\x97. Pirmosios mokytojos, prad\xc4\x97jusios darb\xc4\x85 vokie\xc4\x8di\xc5\xb3 pradin\xc4\x97je mokykloje: Onut\xc4\x97 Paulauskien\xc4\x97, Judita Bukauskien\xc4\x97, Zofija Ru\xc4\x8dinskien\xc4\x97, Angel\xc4\x97 Klitien\xc4\x97._NEWLINE_1994\xc2\xa0m. vasario 15 d. Klaip\xc4\x97dos miesto valdybos bei LR kult\xc5\xabros ir \xc5\xa1vietimo ministerijos nutarimu pradin\xc4\x97 vokie\xc4\x8di\xc5\xb3 mokykla reorganizuota \xc4\xaf bendrojo lavinimo pagrindin\xc4\x99 mokykl\xc4\x85. 1994\xe2\x80\x931995\xc2\xa0m. mokyklai suteiktas sustiprinto vokie\xc4\x8di\xc5\xb3 kalbos mokymo statusas: leid\xc5\xbeiama dalyti klas\xc4\x99 \xc4\xaf 2 grupes vokie\xc4\x8di\xc5\xb3 kalbos pamokose. 1994\xe2\x80\x931995\xc2\xa0m. m. mokykloje lank\xc4\x97si Riugeno salos Bergeno miesto savivaldyb\xc4\x97s prezident\xc4\x97 G. Skreepski._NEWLINE_1995\xe2\x80\x931996\xc2\xa0m. m. mokykla persik\xc4\x97l\xc4\x97 \xc4\xaf patalpas Gedmin\xc5\xb3 g. 1. Nuo 1996\xe2\x80\x931997\xc2\xa0m. m. mokykla vadinama Klaip\xc4\x97dos Hermano Zudermano internatine mokykla. 2001\xc2\xa0m. gegu\xc5\xbe\xc4\x97s 1 d. Hermano Zudermano internatin\xc4\x97 mokykla reorganizuota \xc4\xaf Hermano Zudermano vidurin\xc4\x99 mokykl\xc4\x85. 2001\xc2\xa0m. i\xc5\xa1leista pirmoji abiturient\xc5\xb3 laida._NEWLINE_Nuo pat mokyklos prad\xc5\xbeios buvo kuriamos ir mokyklos tradicijos. Tradiciniais tapo advento rytme\xc4\x8diai, \xc5\xa0v. Martyno diena, \xc5\xa0v. Nikolaus rytmetys ir kt. Organizuojamas ir tradiciniu renginiu tampantis konkursas \xe2\x80\x9eDainuojantys Klaip\xc4\x97dos mokytojai". 2006\xe2\x80\x932007\xc2\xa0m. Klaip\xc4\x97dos miesto savivaldyb\xc4\x97s nutarimu mokyklai atiduodamas visas pastatas, o suaugusi\xc5\xb3j\xc5\xb3 mokykla, su kuria dalintasi patalpomis ne vienerius metus, i\xc5\xa1kelta kitur. Pasikeit\xc4\x97 ir mokyklos administracija. Ilgus metus mokyklai vadovavusi A. Klitien\xc4\x97 pasitrauk\xc4\x97 i\xc5\xa1 direktor\xc4\x97s pareig\xc5\xb3. 2006\xe2\x80\x932007\xc2\xa0m. m. prad\xc4\x97jo nauja direktor\xc4\x97 Jolita Andrijauskien\xc4\x97. 2008\xe2\x80\x932009\xc2\xa0m. m. mokykla LR \xc5\xa1vietimo ministerijos nutarimu tapo gimnazija. 2011\xc2\xa0m. mokykla laim\xc4\x97jo byl\xc4\x85 d\xc4\x97l nuotrauk\xc5\xb3 vie\xc5\xa1inimo savo internetiniame tinklalapyje.'